ՏԵՍՉԱԿԱՆ ԽՕՍՔ 2012–2013 ՈՒՍՈՒՄՆԱԿԱՆ
ՏԱՐԵՇՐՋԱՆԻ ԲԱՑՄԱՆ ԱՌԹԻՒ 

Սրբազնագոյն Հայրապետ, միաբանակից եղբայրներ եւ սիրելի ուսուցիչներ, դպրեվանեցիներ ու հայորդիներ,      
[bookmark: _ftnref1][bookmark: _ftnref2]         Սուրբ Թարգմանիչ Վարդապետներու յիշատակով յագեցած այս օրհնեալ եւ հանդիսաւոր պահուն, երբ Դպրեվանքը կը թեւակոխէ իր 83-րդ ուսումնական տարեշրջանը, փա՜ռք կու տամ Աստուծոյ, որ իր երկնաձիր շնորհին կ՚արժանացնէ մեզ եւ կը խնդրեմ, որ իր ողորմութիւնը այնպէս մը առատաձեռնէ մեր մէջ[1], որ 2013-ի Յունիսի ամավերջի հանդէսին արժանի ըլլանք անվարան կանգնելու իր նախախնամական սուրբ ներկայութեան եւ մեր հաշուետութիւնը կատարենք, ըսելով. «Տէր Աստուած, որպէս ար-դարութեան արդիւնք եւ աստուածպաշտութեան պտուղ ընդունէ ծառանե-րուդ աշխատանքը»[2]։
         Որդիաբար երախտագիտութիւն կը յայտնեմ Ն.Ս.Օ.Տ.Տ. Արամ Ա. Վեհափառ Հայրապետին, որ իր կաթողիկոսական բազմազան պարտա-ւորութիւններուն մէջ առաջնահերթութիւն կու տայ Դպրեվանքին եւ այս տարեշրջանին եւս կը գլխաւորէ մեր ուսուցչական կազմը։
[bookmark: _ftnref3][bookmark: _ftnref4][bookmark: _ftnref5][bookmark: _ftnref6][bookmark: _ftnref7][bookmark: _ftnref8]         Կը հաւատամ, որ ֆիզիքապէս այս վեհավայրի աշխարհագրական տարածքին մօտ եւ հեռու գտնուող բազմաթիւ հայորդիներ հոգիի եւ միտքի աչքերով կը նային մեզի՝ դպրեվանեցիներուս ու իրենց աղօթքներով եւ մտածումներով քաջալեր կը հանդիսանան մեր նուիրական երթին։ Շնոր-հակալութիւն կը յայտնեմ բոլորին իրենց զանազան աջակցութիւններուն համար եւ կը վստահեցնեմ, որ դպրեվանեցիներս ճամբայ ելած ենք ո՛չ թէ աշխարհը շահելու, այլ մեր եւ մեր ժողովուրդի զաւակներուն կեանքը չկորսնցնելու համար[3], որպէսզի Քրիստոսի վրայ պատուաստուած[4] եւ մեր պատմութեան կշռոյթին հաւատարմութեամբ կարենանք հայ եկե-ղեցին միշտ «նորափետուր բանիւ զարդարեալ»[5] պահելու սպասաւորներ հասցնել եւ մեր աստուածպաշտումին ու հայակնիք տեսիլքին թափը չկա-սեցնել[6], այլ ամեն օր խաչին վրայ մեռնող Աստուածը[7] ընդունիլ որպէս մեր անհատական եւ հաւաքական զօրութեան կենդանութիւնը[8]։
         Շնորհակալութիւն կը յայտնեմ 2011–2012 տարեշրջանի տեսչական եւ ուսուցչական կազմերու անդամներուն եւ կ՚ողջունեմ այս տարեշրջանին տեսչութեան մաս կազմող Փոխ-տեսուչ Հոգշ. Տ. Յուսիկ Վրդ. Մարտի-րոսեանը եւ Հսկիչներ Հոգշ. Տ. Պօղոս Աբղ. Թինքճեանը, Հոգշ. Տ. Գարեգին Աբղ. Շխրտըմեանը եւ Հոգշ. Տ. Զարեհ Աբղ. Սարգիսեանը։
         Ամբողջական գործակցութեան հեռանկարով կը դիմաւորեմ մեր ուսուցչական կազմի հոգեւորական եւ աշխարհական հին եւ նոր 28 անդամները։
         Բարի վերադարձ կը մաղթեմ մեր հին սաներուն եւ բարի գալուստ՝ նորերուն, որոնք հետեւեալ պատկերը կը պարզեն. 
         Ա. Ժառանգաւորաց՝ 9 սաներ
         Բ. Ժառանգաւորաց՝ 9 սաներ
         Գ. Ժառանգաւորաց՝ 10 սաներ
         Դ. Ժառանգաւորաց՝ 6 սաներ
         Ժառանգաւորաց՝ 34 սաներ 
 
         Ա. Ընծայարան՝ 7 սաներ
         Բ. Ընծայարան՝ 7 սաներ 
         Գ. Ընծայարան՝ 6 սաներ 
         Դ. Ընծայարան՝ 4 սաներ 
         Ընծայարան՝ 24 սաներ 
         
Սաներու ընդհանուր գումար՝ 58 սաներ
 
         Համեմատաբար անցեալ տարեշրջանին, մեր սաներուն թիւը աճ արձանագրած է։ Անոնք կու գան Սուրիայէն (39 սան), Լիբանանէն (16 սան), Իրանէն (2 սան) եւ Մալիզիայէն (1 սան)։ Շնորհակալութիւն կը յայտնեմ բոլոր անոնց որոնք նոր դպրեվանեցիներ ունենալու գծով օժանդակեցին տեսչութեան եւ յատուկ շնորհակալութիւն բոլոր ծնող-ներուն՝ իրենց զաւակները Դպրեվանքի հայ մարդու կազմաւորման յանձ-նելու որոշումին համար։ Կը մաղթեմ, որ յաջորդ տարեշրջանին այլ ծնող-ներ եւս իրենց բարի օրինակին հետեւին։ 
 
          Սիրելի՛ սաներ,
Դպրեվանեցիներ դառնալու առանձնաշնորհումը այսօր լիապէս չէք կրնար ըմբռնել. սակայն վաղը երբ միանաք Մեծի Տանն Կիլիկիոյ Կաթո-ղիկոսութեան Միաբանութեան ճամբով Աստուծոյ սպասաւորութեան լծուած բուռ մը նուիրեալներուն կամ ամուսնացեալ քահանայութեան ուխտով մեր ժողովուրդին հետ ամենօրեայ հովուական շփումի մէջ մտնէք եւ կամ հայ մշակի մաշեցնող բազմապիսի պարտաւորութիւններուն տակ ըլլաք, պիտի անդրադառնաք, թէ Դպրեվանքէն ձեր ստացածը որքա՜ն թանկագին ու անփոխարինելի է. որովհետեւ ան կու գայ ամենակալ Աստուծմէ՝ հայ անմաշ արժէքներու հոգեխառնումով։ 
Այս հրաշապատկերին գիտակցութիւնը ձեր մէջ սերմանելու եւ աճեցնելու համար 2012–2013 տարեշրջանի Դպրեվանքի ուղեցոյց ճշդած ենք. “Քրիստոսակեդրոն կեանքը. «Եթէ մէկը ուզէ ինծի հետեւիլ՝ թող ուրանայ իր անձը, առնէ իր խաչը եւ ետեւէս գայ» (Մր 8.34)”։ 
Քրիստոս ամեն օր մեզի հետ պիտի ըլլայ մեր աղօթական, կրթական եւ արտադասարանային կեանքին մէջ եւ մենք այս ուղեցոյցով պարզապէս հայ քրիստոնեայ երախտաւորի մեր պատասխանը պիտի տանք իրեն, որովհետեւ ան կը յանձնարարէ. «Ով որ մարդոց առջեւ դաւանի, թէ ինծի կը հետեւի, Մարդու Որդին ալ զինք իրեն հետեւորդ պիտի դաւանի Աստուծոյ հրեշտակներուն դիմաց» (Ղկ 12.8)։ Առաւել, դպրեվանեցիներուս համար անձնուրացութիւն, խաչակրութիւն եւ քրիստոսահաճոյ հետեւո-ղութիւն Աստուածաշունչին եւ մեր եկեղեցւոյ հոգեւոր ու ազգային առա-քելութեան անդաստանին երեք ակօսներով իրար հետ կը ներդաշ-նակուին.
[bookmark: _ftnref9][bookmark: _ftnref10]Առաջին, մի միայն բոլորէն տենչալի սուրբ խաչով պարծենալ[9], քաջ գիտնալով, որ Աստուած իր թեւերով պիտի ծածկէ մեզ ու իր հովանիին տակ ապաստան պիտի գտնենք[10] եւ Պօղոս առաքեալի հետ յայտարա-րել. «Քա՛ւ լիցի, որ մեր Տիրոջ Յիսուս Քրիստոսի խաչէն զատ ուրիշ բանով պարծենամ։ Այդ խաչին միջոցաւ աշխարհը մեռած է այլեւս ինծի համար, ինչպէս ես մեռած եմ աշխարհին համար … Այսուհետեւ, խնդրեմ, որեւէ մէկը աշխարհիկ հոգերով թող զիս չնեղէ, որովհետեւ ես Յիսուսի կը պատկանիմ, ինչպէս մարմնիս վրայ վէրքերուն սպիները կը վկայեն» (Գղ 6.14, 17)։ 
[bookmark: _ftnref11]Երկրորդ, խաչը մեր ապագայ աշխարհատարած ծառայութեան հրաւէրը ընդունիլ եւ մեզի ժամանակակից երանաշնորհ Հայրապետին հետ կրկնել. «Խաչը իր քառաթեւ տարածքով խորհրդանշաբար կը նշա-նակէ աշխարհի չորս ծագերը եւ ամբողջ մարդկութիւնը ի մի խմբող եւ Խաչեալին առջեւ իրարու զօդող գործիքը»[11]։
[bookmark: _ftnref12]Երրորդ, որպէս երկրաւոր կեանքի յաղթութեան եւ յաւիտենական կեանքի առաջնորդութեան փարոսի հետեւիլ խաչին եւ շարականագիր վարդապետին հետ երգել. «Խաչը երկինք հասած իմանալի սանդուխ է, որպէսզի մարդիկ այս ճամբան առնելով կեանքի դուռէն ներս մտնեն»[12]։
Այս եւ ասոնց առնչակից մտածումներու խորացումը միասնաբար պիտի ապրինք մեր դիմաց բացուող տարեշրջանին։ 
 
Վեհափա՛ռ Տէր,
[bookmark: _ftnref13][bookmark: _ftnref14]Այս հանգրուանին կը բաւարարուիմ մեր սուրբերուն եւ սրբու-հիներուն հետ աղօթելով. «Քրիստոս, մեր Աստուածը, պատուական սուրբ խաչովդ խաղաղութիւնդ պարգեւէ մեզի»[13] ու «մեր միտքերը լուսաւոր ու սուրբ պահէ, որպէսզի աշխարհի ցանկութիւններէն երբեք չխաբ-ւինք»[14] եւ կը խնդրեմ, որ ձեր հայրական պատգամը ուղղէք եւ ձեր օրհնութիւնը բաշխէք մեզի։
 
14 Հոկտեմբեր 2012                                                     Նարեկ Արք. Ալեէմէզեան
Անթիլիաս                                                                     Տեսուչ 

